ΓΡΑΠΤΗ ΕΡΩΤΗΣΗ P-2840/97 υποβολή: Patricia McKenna (V) προς την Επιτροπή (1 Σεπτεμβρίου 1997)

Θέμα: Οι δημοσιεύσεις της ΕΕ για το σχέδιο της Συνθήκης του Άμστερνταμ

Ως τμήμα του προγράμματος πληροφόρησης Prince, η Ευρωπαϊκή Επιτροπή δημοσίευσε ένα φυλλάδιο, Μία νέα Συνθήκη για την Ευρώπη: Ο Οδηγός του Πολίτη. Το φυλλάδιο αυτό δημοσιεύθηκε επίσης στο ηλεκτρονικό δίκτυο της Επιτροπής.

Η χρηματοδότηση για το πρόγραμμα καλύφθηκε από τη θέση του προϋπολογισμού Β3-306 στον προϋπολογισμό της ΕΕ του 1997. Τα σχόλια για αυτή τη θέση του προϋπολογισμού αναφέρουν ότι οι δράσεις πληροφόρησης σχετικά με την επικύρωση της Συνθήκης θα πρέπει να «αντιμετωπίζονται όχι ως προπαγάνδα αλλά ως ένα αποτελεσματικό κανάλι επικοινωνίας» μεταξύ των οργάνων της ΕΕ και των πολιτών και ότι οι δραστηριότητες «θα πρέπει να λάβουν υπόψη τους τον εκάστοτε ιδιαίτερο εθνικό και περιφερειακό χαρακτήρα».

Παρά την απαγόρευση της προπαγάνδας, πολλοί θα θεωρούσαν την εισαγωγή του Προέδρου Σαντέρ στο φυλλάδιο ως μία ενθουσιώδη υπεράσπιση της Συνθήκης που πρέπει ακόμα να υπογραφεί από τους αρχηγούς κρατών της ΕΕ.

Η δανική και η ιρλανδική κυβέρνηση δήλωσαν τη δέσμευσή τους να πραγματοποιήσουν δημοψηφίσματα για τη Συνθήκη του Άμστερνταμ αφού συμφωνηθεί και υπογραφεί η τελική της εκδοχή από τους αρχηγούς κρατών της ΕΕ.

Στη Δανία, η κυβέρνηση απαιτεί, όλες οι πληροφορίες που χρηματοδοτούνται από το δημόσιο σχετικά με προτάσεις δημοψηφίσματος, να παρουσιάζουν όλα τα επιχειρήματα υπέρ και κατά της πρότασης, εξίσου. Το Ανώτατο Δικαστήριο της Ιρλανδίας ανακάλυψε το 1995 ότι οι εκστρατείες για δημοψηφίσματα που χρηματοδοτούνται από το δημόσιο και έχουν χαρακτήρα μεροληπτικό, αντίκεινται στις διατάξεις για ισότητα, δίκαιες διαδικασίες στα δημοψηφίσματα και ελευθερία της έκφρασης του Συντάγματος της Ιρλανδίας.

Πόσα αντίγραφα του προαναφερθέντος φυλλαδίου έχουν δημοσιευθεί; Σε ποιές γλώσσες; Θα μπορούσε η Επιτροπή να παράσχει μία αριθμητική ανάλυση της διανομής σε κάθε κράτος μέλος; Πόσα αντίγραφα σκοπεύει να διανείμει στο μέλλον;

Έχει η Επιτροπή λάβει νομική συμβουλή σχετικά με το αν δημοσιεύσεις όπως Ο Οδηγός του Πολίτη παρεμβαίνουν στη διαδικασία δημοψηφίσματος στην Ιρλανδία και τη Δανία και άλλα κράτη μέλη που ίσως πραγματοποιήσουν δημοψηφίσματα σχετικά με την προτεινόμενη Συνθήκη; Στην περίπτωση της Ιρλανδίας, έχει ζητηθεί νομική συμβουλή σχετικά με το αν δημοσιεύσεις σχετικές με τη Συνθήκη πριν από το δημοψήφισμα αντίκεινται στην απόφαση του Ανώτατου Δικαστηρίου του 1995 στην υπόθεση McKenna, και αν ναι, ποιά ήταν αυτή;

Απάντηση του κ. Oreja εξ ονόματος της Επιτροπής (6 Οκτωβρίου 1997)

Η Επιτροπή δημοσιεύει πληροφορίες για το ευρύ κοινό σχετικά με όλα τα σημαντικά κοινοτικά θέματα, πολιτικές και δραστηριότητες. Το φυλλάδιο «Μια νέα Συνθήκη για την Ευρώπη - Οδηγός του Πολίτη», στο οποίο περιγράφεται το σχέδιο της Συνθήκης του Άμστερνταμ, δεν είναι παρά ένα δείγμα αυτής της δραστηριότητας ενημέρωσης. Σκοπός του Οδηγού είναι να παρουσιάσει στους πολίτες μια απλή και πρακτική ανασκόπηση για το τι λέει και για το ποιοι είναι οι στόχοι της Συνθήκης του Άμστερνταμ.

Η δημοσίευση του εν λόγω φυλλαδίου αποτελεί αναπόσπαστο μέρος της ειδικής προσπάθειας που καταβάλλεται για την ενημέρωση των πολιτών στην Ευρώπη όσο το δυνατόν γρηγορότερα και με τρόπο σαφή και προσιτό σχετικά με τα αποτελέσματα της διακυβερνητικής διάσκεψης και σχετικά με τη Συνθήκη του Άμστερνταμ. Η προσπάθεια αυτή συγκαταλέγεται μεταξύ των στόχων του προγράμματος PRINCE στην διάστασή του που είναι γνωστή ως «Χτίζουμε μαζί την Ευρώπη».

Το τιράζ τέτοιου είδους δημοσιεύσεων αποφασίζεται κατόπιν διαβουλεύσεων με τις αντιπροσωπείες της Επιτροπής, τα γραφεία του Κοινοβουλίου και τις λοιπές κοινοτικές υπηρεσίες πληροφόρησης στα κράτη μέλη. Για το προαναφερόμενο φυλλάδιο, τυπώθηκαν 534.000 αντίτυπα, στις έντεκα επίσημες γλώσσες. Η συνολική διανομή, ανά κράτος μέλος, έχει ως εξής:

>TABLE>

50.000 αντίτυπα κρατήθηκαν για τα άτομα που επισκέπτονται την Επιτροπή και το Κοινοβούλιο στις Βρυξέλλες, στο Λουξεμβούργο και στο Στρασβούργο, και επί πλέον 20.000 αντίτυπα για τις αντιπροσωπείες της Επιτροπής στις τρίτες χώρες. Τα υπόλοιπα απεστάλησαν σε πολίτες που τα είχαν ζητήσει απευθείας τηλεφωνικώς, ταχυδρομικώς ή μέσω του Internet. Σχετικά με προσεχή διανομή, η πρώτη έκδοση κοντεύει να εξαντληθεί και παραγγελίες για δεύτερη έκδοση, συνολικού ύψους περίπου 902.000 αντιτύπων, έχουν ήδη ληφθεί από τις προαναφερόμενες αντιπροσωπείες και γραφεία.

Όπως ακριβώς αναφέρει και το ίδιο το αξιότιμο μέλος του Κοινοβουλίου, όχι μόνο η Συνθήκη του Άμστερνταμ δεν έχει ακόμη υπογραφεί, αλλά και τα κράτη μέλη που ενδέχεται να διοργανώσουν δημοψήφισμα δεν το έχουν ακόμη προκηρύξει ούτε έχουν αρχίσει τη σχετική διαδικασία που περιλαμβάνει εκστρατείες. Κάτω απ' αυτές τις συνθήκες και χωρίς να εξετάζουμε αν οι εθνικοί περιορισμοί στη χρηματοδότηση από το δημόσιο εκστρατειών δημοψηφίσματος εφαρμόζονται στην Κοινότητα, ούτε αν η δημοσίευση της Επιτροπής θα μπορούσε να θεωρηθεί ως μέρος εκστρατείας, δεν υπήρχε λόγος να διακυβευθεί η δημοσίευση της Επιτροπής για τέτοιου είδους περιορισμούς.

Η «απόφαση McKenna» που εκδόθηκε από το Ανώτατο Δικαστήριο της Ιρλανδίας στις 17 Νοεμβρίου 1995 αναφερόταν στη δραστηριότητα της ιρλανδικής κυβέρνησης. Δεδομένου ότι δεν υπάρχει καμία συμμετοχή της ιρλανδικής κυβέρνησης και ότι η δημοσίευση δεν μπορεί ευλόγως να θεωρηθεί ως μέσο προπαγάνδας, δεν τέθηκε θέμα εξέτασης της δημοσίευσης υπό το πρίσμα της απόφασης McKenna.